次韻李次仲赴巨山張舍人招贈之什
作者：蘇籀
朝代：宋

paragraphs: 君無吟秋草，螢飛而露濕。
曼倩古豪英，羨門深抆拭。
五難背生路，九鑰探金碧。
烏龍因師指，龜峯森郡㦸。
張羅候鳧影，過客紛如織。
子房河上翁，揮犀高讌席。
噓呵棗如瓜，肉眼殊未識。
西母掬露醒，東王漿霞赤。
至哉高尚公，著書不靳惜。
髻珠曩許學，玉版援金筆。
仙階三洗髓，短生幾兩屐。
岧嶤法身像，褒博烏紗幘。
焚沃覬有遭，稽首悲涕泣。
妙訣付神水，悃誠如皎日。
升降摩頂踵，抽添而損益。
勞生息奔迫，頹齡飛鳥急。
希求九陽聚，何憚一千夕。
近期赤水中，先覩玄珠得。